“Культура павінна зарабляць!” Гэтую, ужо крылатую на сёння, фразу чарговы раз агучыў старшыня Гомельскага аблвыканкама Аляксандр Якабсон. Падставай для прамаўлення названай аксіёмы стаў абласны семінар “Аб развіцці платных паслуг у сферы культуры”. Мерапрыемства прайшло 25 жніўня ў гарпасёлку Акцябрскі. І месца яго правядзення было абрана, натуральна, невыпадкова. Установы культуры Акцябрскага раёна праяўляюць сапраўды нестандартнае стаўленне да развіцця пазабюджэтнай дзейнасці. Але ініцыятыўнасць культасветнікаў аднаго рэгіёна не можа, безумоўна, паўплываць на агульны стан абласных спраў па рэалізацыі культурных паслуг насельніцтву.